Document ID: 32015R0002

KOMISIJOS DELEGUOTASIS REGLAMENTAS (ES) 2015/2
2014 m. rugsėjo 30 d.
kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl informacijos, kurią kredito reitingų agentūros teikia Europos vertybinių popierių ir rinkų institucijai, teikimo techninių reguliavimo standartų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 21 straipsnio 4 dalies trečią pastraipą ir 21 straipsnio 4a dalies trečią pastraipą,
kadangi:
(1)
pagal Reglamento (EB) Nr. 1060/2009 11a straipsnio 1 dalį registruotos ir sertifikuotos kredito reitingų agentūros, suteikdamos kredito reitingą arba reitingo perspektyvą, privalo pateikti kredito reitingo informaciją Europos vertybinių popierių ir rinkų institucijai (EVPRI). Šis reikalavimas netaikomas tik investuotojams už mokestį parengtiems ir atskleidžiamiems reitingams. EVPRI privalo kredito reitingų agentūrų pateiktą reitingų informaciją skelbti viešoje interneto svetainėje, vadinamoje Europos reitingų platforma (ERP). Todėl reikėtų nustatyti taisykles, taikomas informacijos, kurią kredito reitingų agentūros turėtų teikti EVPRI, kad ji ją paskelbtų ERP, turiniui ir pateikimui;
(2)
be to, pagal Reglamento (EB) Nr. 1060/2009 11 straipsnio 2 dalį ir 21 straipsnio 4 dalies e punktą kredito reitingų agentūros turi EVPRI pateikti informaciją apie ankstesnius savo veiklos rezultatus ir informaciją nuolatinei priežiūrai vykdyti. Tos informacijos turinys ir pateikimas nustatyti atitinkamai Komisijos deleguotuoju reglamentu (ES) Nr. 448/2012 (2) ir Komisijos deleguotuoju reglamentu (ES) Nr. 446/2012 (3). Siekiant sudaryti sąlygas EVPRI našiau tvarkyti duomenis, o registruotoms ir sertifikuotoms kredito reitingų agentūroms supaprastinti duomenų teikimo procesą, reikėtų visiems duomenims, kuriuos registruotos ir sertifikuotos kredito reitingų agentūros turėtų teikti EVPRI, nustatyti integruotus ataskaitų teikimo reikalavimus. Todėl šiuo reglamentu nustatomos taisyklės, taikomos duomenims, teikiamiems skelbimui ERP, informacijai apie ankstesnius veiklos rezultatus, teiktinai EVPRI įsteigtai centrinei duomenų saugyklai, ir informacijai, kurią kredito reitingų agentūros turėtų periodiškai teikti EVPRI nuolatinės kredito reitingų agentūrų priežiūros tikslais. Todėl šiuo reglamentu panaikinami Komisijos deleguotasis reglamentas (ES) Nr. 448/2012 ir Komisijos deleguotasis reglamentas (ES) Nr. 446/2012. EVPRI turėtų vienoje EVPRI duomenų bazėje integruoti visus kredito reitingų agentūrų pateiktus duomenis, skirtus ERP, centrinei duomenų saugyklai ir nuolatinei kredito reitingų agentūrų priežiūrai;
(3)
siekiant užtikrinti, kad ERP teiktų naujausią informaciją apie reitingavimo veiksmus, kurie nėra atskleidžiami vien investuotojams už mokestį, būtina aprašyti teiktinus duomenis, įskaitant reitinguojamos finansinės priemonės arba subjekto kredito reitingą ir perspektyvą, dėl reitingavimo veiksmų skelbiamus pranešimus spaudai, dėl valstybės reitingavimo veiksmų rengtas ataskaitas, reitingavimo veiksmo tipą, paskelbimo datą ir laiką. Būtent pranešimuose spaudai pateikiama informacija apie esminius reitingavimo sprendimą grindžiančius veiksnius. ERP vartotojams suteikia centrinę prieigą prie naujausios reitingų informacijos ir mažina informacijos gavimo sąnaudas, nes sudaro galimybę susipažinti su visais skirtingais tam pačiam reitinguojamam subjektui arba finansinei priemonei pasaulyje suteiktais reitingais;
(4)
kad būtų užtikrinta galimybė sužinoti tam pačiam reitinguojamam subjektui arba finansinei priemonei skirtingų kredito reitingų agentūrų visame pasaulyje suteiktus reitingus, kredito reitingų agentūros, pranešdamos reitingų duomenis EVPRI, turėtų reitinguojamam subjektui arba finansinei priemonei naudoti bendrus identifikatorius. Todėl reitinguojamiems subjektams, emitentams, iniciatoriams ir kredito reitingų agentūroms identifikuoti turėtų būti naudojami pasauliniai juridinio asmens identifikatoriai (LEI);
(5)
kad ERP saugoma informacija visada būtų pati naujausia, kredito reitingų informacija turėtų būti renkama ir skelbiama kasdien taip, kad būtų įmanoma vieną kartą per dieną atnaujinti ERP ne Sąjungos darbo valandomis;
(6)
siekiant sudaryti sąlygas EVPRI nedelsiant imtis veiksmų, jei nesilaikoma arba gali būti nesilaikoma Reglamento (EB) Nr. 1060/2009, registruotos ir sertifikuotos kredito reitingų agentūros turėtų teikti kredito reitingų informaciją taip, kad EVPRI galėtų nuodugniai prižiūrėti kredito reitingų agentūrų elgesį ir veiklą. Todėl reikėtų reitingų duomenis EVPRI teikti kas mėnesį. Tačiau, siekiant užtikrinti proporcingumą, kredito reitingų agentūros, turinčios mažiau kaip 50 darbuotojų ir nepriklausančios grupei, turėtų turėti galimybę reitingų duomenis teikti kas du mėnesius. Vis dėlto EVPRI turėtų turėti galimybę reikalauti, kad tos kredito reitingų agentūros duomenis teiktų kas mėnesį, atsižvelgiant į jų reitingų skaičių ir tipą, įskaitant kredito tyrimo sudėtingumą, reitinguojamų priemonių ar emitentų svarbą ir reitingų tinkamumą naudoti reguliavimo tikslais;
(7)
siekiant išvengti dvigubo duomenų teikimo, EVPRI nuolatinės priežiūros tikslu turėtų naudoti duomenis, kurie jau pateikti ERP. Be to, kredito reitingų agentūros turėtų būti įpareigotos nuolatinės priežiūros tikslu pateikti informaciją apie tuos kredito reitingus ir reitingų perspektyvas, apie kuriuos nepranešama ERP tikslu;
(8)
EVPRI turėtų naudoti duomenis, pateiktus ERP ir nuolatinės priežiūros tikslais, rinkdama informaciją apie ankstesnius veiklos rezultatus, kurią turi skelbti centrinėje duomenų saugykloje pagal Reglamento (EB) Nr. 1060/2009 11 straipsnio 2 dalį. Siekiant dar labiau supaprastinti palyginimą ir užtikrinti derėjimą su duomenimis, kurie jau pateikti pagal Deleguotąjį reglamentą (ES) Nr. 448/2012, naujai sertifikuotos kredito reitingų agentūros turėtų būti įpareigotos pateikti bent dešimties metų iki sertifikavimo duomenis arba duomenis nuo veiklos pradžios. Sertifikuotos kredito reitingų agentūros neturėtų būti įpareigojamos teikti visų šių duomenų ar jų dalies, jei jos gali įrodyti, kad, atsižvelgiant į jų dydį ir sudėtingumą, toks reikalavimas neproporcingas;
(9)
grupei priklausančios kredito reitingų agentūros turėtų turėti galimybę savo reitingų duomenis EVPRI teikti atskirai arba įgalioti vieną iš grupei priklausančių agentūrų duomenis teikti visų grupės narių vardu. Tačiau, atsižvelgiant į labai integruotą kredito reitingų agentūrų struktūrą Sąjungos lygmeniu ir siekiant palengvinti statistinių duomenų supratimą, kredito reitingų agentūros raginamos teikti kolektyvines visos grupės ataskaitas;
(10)
EVPRI vykdomos nuolatinės priežiūros tikslu, taip pat dėl skelbiamų kredito reitingų agentūrų ankstesnės veiklos rezultatų ataskaitų kredito reitingų agentūros gali savanoriškai pateikti EVPRI kredito reitingus, kuriuos suteikė trečiųjų valstybių kredito reitingų agentūros, priklausančios tai pačiai kredito reitingų agentūrų grupei, tačiau kurie nėra patvirtinti pagal Reglamento (EB) Nr. 1060/2009 4 straipsnio 3 dalį;
(11)
pateikdamos duomenis, kredito reitingų agentūros turėtų skirstyti skirtingoms kategorijoms suteiktus kredito reitingus ir reitingų perspektyvas pagal reitingų tipą ir poklasius, kaip antai sektorių, veiklos sritį arba turto klasę, arba pagal emitentą ir emisiją. Šios kategorijos grindžiamos ankstesne EVPRI reitingų duomenų rinkimo patirtimi ir poreikiu prižiūrėti kredito reitingų duomenis;
(12)
siekiant sudaryti sąlygas pranešti apie naujoms finansinėms priemonėms, kurios gali atsirasti dėl finansinių inovacijų, suteiktus kredito reitingus, reikėtų įtraukti „kitų finansinių priemonių“ kategoriją. Be to, įmonių reitingų ir struktūrizuoto finansavimo reitingų kategorijose taip pat turėtų būti kategorija „kita“, prie kurios būtų priskiriamos naujų tipų įmonių emisijos arba struktūrizuoto finansavimo priemonės, kurių priskirti prie esamų kategorijų negalima;
(13)
kad EVPRI turėtų pakankamai laiko įsteigti ERP, o kredito reitingų agentūros - pritaikyti savo vidaus sistemas prie naujų atskaitomybės reikalavimų, pirmąją ataskaitą kredito reitingų agentūros turėtų pateikti iki 2016 m. sausio 1 d. Siekiant užtikrinti pagal šį reglamentą teikiamų duomenų palyginamumą ir tęstinumą, pirmojoje ataskaitoje reikėtų pateikti duomenis apie visus kredito reitingus, suteiktus ir neatšauktus iki 2015 m. birželio 21 d. Be to, pirmojoje ataskaitoje reikėtų pateikti duomenis apie kredito reitingus ir reitingų perspektyvas, kuriuos kredito reitingų agentūros suteikė nuo 2015 m. birželio 21 d. iki 2016 m. sausio 1 d. Pirmojoje ataskaitoje reikėtų pateikti tokius pačius reitingų duomenis, kokie paskui turės būti teikiami kasdien;
(14)
siekiant sudaryti sąlygas EVPRI gauti ir tvarkyti duomenis automatiškai savo vidaus sistemose, pranešami duomenys turi būti parengti standartine forma. Dėl techninės pažangos EVPRI gali tekti atnaujinti tam tikras technines duomenų teikimo instrukcijas, susijusias su rinkmenų, kurias turi teikti kredito reitingų agentūros, perdavimu arba formatu, ir apie tai pranešti konkrečiais pranešimais ar gairėmis;
(15)
šis reglamentas pagrįstas techninių reguliavimo standartų projektais, kuriuos EVPRI pateikė Komisijai pagal Europos Parlamento ir Tarybos reglamento (ES) Nr. 1095/2010 (4) 10 straipsnį;
(16)
EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias išlaidas ir naudą ir paprašė, kad pagal Reglamento (ES) Nr. 1095/2010 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę;
(17)
siekiant laikytis Europos Parlamento ir Tarybos reglamento (ES) Nr. 462/2013 (5) 2 straipsnio 3 dalies, šis reglamentas turėtų būti taikomas nuo 2015 m. birželio 21 d.,
PRIĖMĖ ŠĮ REGLAMENTĄ:
1 straipsnis
Teiktini duomenys
1. Kredito reitingų agentūros praneša duomenis apie visus jų suteiktus arba patvirtintus kredito reitingus arba reitingų perspektyvas pagal 8, 9 ir 11 straipsnius. Kredito reitingų agentūros praneša visus kredito reitingus ir reitingų perspektyvas, suteiktus reitinguojamam subjektui ir visoms šio subjekto išleistoms skolos priemonėms, jei tokių yra.
2. Kredito reitingų agentūros užtikrina, kad visi Europos vertybinių popierių ir rinkų institucijai teikiami duomenys būtų tikslūs, išsamūs ir prieinami, taip pat pateikiami pagal 8, 9 ir 11 straipsnius naudojant tinkamas sistemas, sukurtas pagal EVPRI pateiktas technines instrukcijas.
3. Kredito reitingų agentūros EVPRI nedelsdamos praneša apie išimtines aplinkybes, dėl kurių laikinai negali pateikti informacijos pagal šį reglamentą arba vėluoja ją pateikti.
4. Kredito reitingų agentūrų grupių atveju kiekvienos grupės nariai gali įgalioti vieną narį pateikti ataskaitas pagal šį reglamentą jų vardu. Kiekviena kredito reitingų agentūra, kurios vardu teikiama tokia ataskaita, yra nurodoma Europos vertybinių popierių ir rinkų institucijai teikiamuose duomenyse.
5. Taikant Reglamento (EB) Nr. 1060/2009 11 straipsnio 2 dalį ir 21 straipsnio 4 dalies e punktą, į grupės vardu teikiamą kredito reitingų agentūrų ataskaitą galima įtraukti duomenis apie kredito reitingus ir reitingų perspektyvas, kuriuos suteikė trečiųjų valstybių kredito reitingų agentūros, priklausančios tai pačiai kredito reitingų agentūrų grupei, ir kurie yra nepatvirtinti. Jeigu kredito reitingų agentūra tokių duomenų nepateikia, savo kokybinių duomenų ataskaitoje ji pateikia paaiškinimą šio reglamento I priedo 1 dalies 1 lentelės 9 ir 10 laukeliuose.
6. Kredito reitingų agentūros atskleidžia kiekvieno pranešamo kredito reitingo arba reitingų perspektyvos užsakymo statusą, nurodydamos, ar reitingas neužsakytas, bet emitentas reitingavimo procese dalyvauja, ar reitingas neužsakytas ir emitentas reitingavimo procese nedalyvauja, kaip nurodyta Reglamento (EB) Nr. 1060/2009 10 straipsnio 5 dalyje, ar reitingas užsakytas.
2 straipsnis
Pranešimas apie įsipareigojimų nevykdymą ir reitingo atšaukimą
1. Kredito reitingų agentūra praneša apie įsipareigojimų nevykdymą reitingo atžvilgiu I priedo 2 dalies 2 lentelės 6 ir 13 laukeliuose, kai įvyksta vienas iš šių įvykių:
a)
reitingas rodo, kad neįvykdyti įsipareigojimai pagal kredito reitingų agentūros įsipareigojimų nevykdymo apibrėžtį;
b)
reitingas atšauktas dėl reitinguojamo subjekto nemokumo arba skolos restruktūrizavimo;
c)
kitas atvejis, kai, kredito reitingų agentūros vertinimu, reitinguojamas subjektas arba reitinguojama priemonė nevykdo įsipareigojimų, yra iš esmės pablogėję ir pan.
2. Kai kredito reitingas, apie kurį pranešta, yra atšaukiamas, atšaukimo priežastis nurodoma I priedo 2 dalies 2 lentelės 11 laukelyje.
3 straipsnis
Reitingų tipai
Pranešdamos kredito reitingus arba reitingų perspektyvas, kredito reitingų agentūros juos skirsto į šiuos reitingų tipus:
a)
įmonių reitingai;
b)
struktūrizuoto finansavimo reitingai;
c)
valstybių ir viešųjų finansų reitingai;
d)
kitos finansinės priemonės.
4 straipsnis
Įmonių reitingai
1. Pranešdamos įmonių reitingus, kredito reitingų agentūros juos skirsto į šiuos veiklos srities segmentus:
a)
finansų įstaigos, įskaitant bankus, brokerius ir platintojus;
b)
draudimas;
c)
visos kitos įmonės arba emitentai, neįtraukti į a ir b punktus.
2. Kredito reitingų agentūros įmonių emisijas skirsto į šiuos emisijų tipus:
a)
obligacijos;
b)
padengtos obligacijos, nurodytos Europos Parlamento ir Tarybos direktyvos 2009/65/EB (6) 52 straipsnio 4 dalyje ir atitinkančios Europos Parlamento ir Tarybos reglamento (ES) Nr. 575/2013 (7) 129 straipsnio 1-3, 6 ir 7 dalyse nustatytus tinkamumo reikalavimus;
c)
kitų tipų padengtos obligacijos, kurioms suteikdama kredito reitingą kredito reitingų agentūra taikė specialius padengtų obligacijų metodus, modelius arba pagrindines reitingavimo prielaidas ir kurios neįtrauktos į b punktą;
d)
kitų tipų įmonių emisijos, neįtrauktos į a, b ir c punktus.
3. I priedo 2 dalies 1 lentelės 10 laukelyje nurodant reitinguojamo subjekto arba jo emisijų šalies kodą, reikia įrašyti subjekto buveinės šalies kodą.
5 straipsnis
Struktūrizuoto finansavimo reitingai
1. Struktūrizuoto finansavimo reitingai yra susiję su finansinėmis priemonėmis ar kitu turtu, atsiradusiais dėl pakeitimo vertybiniais popieriais sandorio arba schemos, nurodytų Reglamento (ES) Nr. 575/2013 4 straipsnio 1 dalies 61 punkte.
2. Pranešdamos struktūrizuoto finansavimo reitingus, kredito reitingų agentūros juos skirsto į šias turto klases:
a)
turtu užtikrinti vertybiniai popieriai, įskaitant paskolas automobiliui, laivui, lėktuvui pirkti, studijų paskolas, vartojimo kreditą, paskolas mažosioms ir vidutinėms įmonėms, paskolas gydymui, paskolas mobiliajam būstui, paskolas filmams statyti, paskolas komunalinių paslaugų įmonėms, išperkamąją įrangos nuomą, už kredito korteles gautinas sumas, turto suvaržymus dėl nesumokėtų mokesčių, neveiksnias paskolas, paskolas poilsinėms transporto priemonėms, paskolas asmenims, paskolas įmonėms ir iš pirkėjų gautinas sumas;
b)
būsto hipoteka užtikrinti vertybiniai popieriai, įskaitant pirminės ir antrinės rinkos būsto hipoteka užtikrintus vertybinius popierius ir nuosavo būsto įkeitimo paskolas;
c)
komercine hipoteka užtikrinti vertybiniai popieriai, įskaitant mažmeninės prekybos ar biuro nekilnojamojo turto paskolas, ligoninių paskolas, globos namų paskolas, saugojimo patalpų paskolas, viešbučių paskolas, slaugos namų paskolas, pramonės paskolas ir daugiabučių statybos paskolas;
d)
užstatu užtikrinti skoliniai įsipareigojimai, įskaitant užstatu užtikrintus paskolos įsipareigojimus, kreditu užtikrintus obligacijų įsipareigojimus, užstatu užtikrintus sintetinius įsipareigojimus, užstatu užtikrintus vienos skolos dalies įsipareigojimus, užstatu užtikrintus fondo įsipareigojimus, turtu užtikrintų vertybinių popierių užstatu užtikrintus skolinius įsipareigojimus ir užstatu užtikrintų skolinių įsipareigojimų užstatu užtikrintus skolinius įsipareigojimus;
e)
turtu užtikrinti komerciniai vekseliai;
f)
kitos struktūrizuotos finansinės priemonės, neįtrauktos į a-e punktus, kaip antai struktūrinės padengtos obligacijos, struktūrinio investavimo įmonės, su draudimu susiję vertybiniai popieriai ir išvestinių produktų įmonės.
3. Jei taikoma, kredito reitingų agentūra I priedo 2 dalies 1 lentelės 34 laukelyje taip pat nurodo, prie kurio konkretaus turto poklasio priskiriama kiekviena reitinguojama finansinė priemonė.
4. I priedo 2 dalies 1 lentelės 10 laukelyje nurodant struktūrizuotų finansinių priemonių šalies kodą, reikia įrašyti pagrindinio turto didžiosios dalies buveinės šalies kodą. Kai neįmanoma nustatyti pagrindinio turto didžiosios dalies buveinės šalies, reitinguojama priemonė klasifikuojama kaip „tarptautinė“.
6 straipsnis
Valstybių ir viešųjų finansų reitingai
1. Pranešdamos duomenis, susijusius su valstybių ir viešųjų subjektų reitingais, taip pat su viršvalstybinių organizacijų ir jų skolų reitingais, kredito reitingų agentūros juos priskiria prie vieno iš šių sektorių:
a)
valstybė, kai reitinguojamas subjektas yra valstybė arba reitinguojamos skolos arba finansinio įsipareigojimo, skolos vertybinio popieriaus arba kitos finansinės priemonės emitentas yra valstybė arba specialiosios paskirties valstybės įmonė, kaip nurodyta Reglamento (EB) Nr. 1060/2009 3 straipsnio 1 dalies v punkto i ir ii papunkčiuose, ir kai reitingas susijęs su valstybe;
b)
regioninė ar vietos valdžios institucija, kai reitinguojamas subjektas yra regioninė ar vietos valdžios institucija arba reitinguojamos skolos arba finansinio įsipareigojimo, skolos vertybinio popieriaus arba kitos finansinės priemonės emitentas yra regioninė ar vietos valdžios institucija arba specialiosios paskirties regioninės ar vietos valdžios institucijos įmonė, kaip nurodyta Reglamento (EB) Nr. 1060/2009 3 straipsnio 1 dalies v punkto i ir ii papunkčiuose, ir kai reitingas susijęs su regionine ar vietos valdžios institucija;
c)
tarptautinė finansų įstaiga, nurodyta Reglamento (EB) Nr. 1060/2009 3 straipsnio 1 dalies v punkto iii papunktyje;
d)
viršvalstybinė organizacija, kaip antai institucijos, neįtrauktos į c punktą ir įsteigtos, turimos ir valdomos daugiau nei vienos valstybės Vyriausybės, įskaitant organizacijas, nurodytas Europos Parlamento ir Tarybos reglamento (EB) Nr. 1893/2006 (8) I priedo U sekcijoje;
e)
viešieji subjektai, įskaitant nurodytuosius Reglamento (EB) Nr. 1893/2006 I priedo O, P ir Q sekcijose.
2. Kai tarptautinių finansų įstaigų arba viršvalstybinių organizacijų, nurodytų 1 dalies c ir d punktuose, atveju neįmanoma kaip emisijos šalies nurodyti jokios konkrečios valstybės, reitinguojamas emitentas I priedo 2 dalies 1 lentelės 10 laukelyje žymimas kaip „tarptautinis“.
7 straipsnis
Kitos finansinės priemonės
Duomenys apie kredito reitingus arba reitingų perspektyvas, suteiktus Reglamento (EB) Nr. 1060/2009 3 straipsnio 1 dalies k punkte apibrėžtai finansinei priemonei, kurios negalima priskirti prie įmonių emisijų pagal šio reglamento 4 straipsnio 2 dalį, struktūrizuotų finansinių priemonių pagal šio reglamento 5 straipsnį arba valstybių ir viešųjų subjektų emisijų pagal šio reglamento 6 straipsnį, pateikiami juos priskiriant prie kitų finansinių priemonių kategorijos.
8 straipsnis
Informacijos, reikalingos duomenų skelbimui Europos reitingų platformoje, teikimas
1. Kredito reitingų agentūros pateikia duomenis apie visus kredito reitingus arba reitingų perspektyvas pagal Reglamento (EB) Nr. 1060/2009 11a straipsnio 1 dalį kas kartą, kai suteikia arba patvirtina kredito reitingą arba reitingų perspektyvą, neatskleidžiamus vien investuotojams už mokestį.
2. 1 dalyje nurodyti kredito reitingai ir reitingų perspektyvos, suteikti tarp vienos dienos 20:00:00 val. ir kitos dienos 19:59:59 val., pranešami iki kitos dienos 21:59:59 val. Vidurio Europos laiku (CET) (9).
3. Kiekvienam kredito reitingui arba reitingų perspektyvai, apie kuriuos pranešama pagal 1 dalį, tuo pačiu metu nurodomas susijęs pranešimas spaudai, nurodytas Reglamento (EB) Nr. 1060/2009 I priedo D skirsnio I dalies 5 punkte. Jeigu tas pranešimas spaudai pirmiausia paskelbiamas ir pateikiamas kita nei anglų kalba, pranešimo spaudai versija anglų kalba gali būti taip pat pateikta, jeigu ir kai ji paskelbiama.
4. Pranešant apie 6 straipsnio 1 dalies a, b ir c punktuose nurodytus reitingus, nurodoma susijusi tyrimo ataskaita, nurodyta Reglamento (EB) Nr. 1060/2009 I priedo D skirsnio III dalies 1 punkte. Jeigu ta tyrimo ataskaita pirmiausia paskelbiama ir pateikiama kita nei anglų kalba, tyrimo ataskaitos versija anglų kalba gali būti taip pat pateikta, jeigu ir kai ji paskelbiama.
9 straipsnis
Informacijos, reikalingos EVPRI vykdomai priežiūrai, teikimas
1. Kaip nurodyta Reglamento (EB) Nr. 1060/2009 21 straipsnio 4 dalies e punkte, kredito reitingų agentūros pateikia duomenis apie visus kredito reitingus ir reitingų perspektyvas, kurie buvo suteikti arba patvirtinti, arba suteikti trečiojoje valstybėje, bet nepatvirtinti, kaip nurodyta 5 straipsnio 1 dalyje, įskaitant informaciją apie visus subjektus arba skolos priemones, pateiktus jų pirminei peržiūrai arba preliminariam reitingui, kaip nurodyta Reglamento (EB) Nr. 1060/2009 I priedo D skirsnio I dalies 6 punkte.
2. Dėl kredito reitingų ir reitingų perspektyvų, kuriems netaikomas 8 straipsnis, kredito reitingų agentūros pateikia reitingų duomenis, susijusius su ankstesniu kalendoriniu mėnesiu, vieną kartą per mėnesį.
3. Kredito reitingų agentūra, turinti mažiau kaip 50 darbuotojų ir nepriklausanti kredito reitingų agentūrų grupei, gali teikti reitingų duomenis kas du mėnesius, nebent EVPRI, atsižvelgdama į tos agentūros kredito reitingų pobūdį, sudėtingumą ir įvairovę, įpareigoja ją teikti mėnesines ataskaitas. Teikiami reitingų duomenys apima du ankstesnius kalendorinius mėnesius.
4. 2 dalyje nurodyti reitingų duomenys pateikiami EVPRI per 15 dienų po ataskaitinio laikotarpio pabaigos. Jeigu penkiolikta mėnesio diena kredito reitingų agentūros buveinės šalyje arba - kai kredito reitingų agentūra teikia ataskaitą grupės vardu pagal 1 straipsnio 4 dalį - tos agentūros buveinės šalyje yra nedarbo diena, ataskaitos pateikimo galutinis terminas yra kita darbo diena.
5. Jeigu per ankstesnį kalendorinį mėnesį nesuteikta jokių 1 dalyje nurodytų kredito reitingų arba reitingų perspektyvų, kredito reitingų agentūra pateikti duomenų neprivalo.
10 straipsnis
Informacijos, reikalingos ankstesnių veiklos rezultatų statistikai, teikimas
EVPRI naudoja suteiktus ir patvirtintus arba trečioje valstybėje suteiktus, bet nepatvirtintus reitingus, nurodytus 1 straipsnio 5 dalyje, ankstesnių veiklos rezultatų statistikai pagal Reglamento (EB) Nr. 1060/2009 11 straipsnio 2 dalį ir I priedo E skirsnio II dalies 1 punktą atskleisti.
11 straipsnis
Pirmoji ataskaita
1. Iki 2015 m. birželio 21 d. registruotos arba sertifikuotos kredito reitingų agentūros pirmą EVPRI skirtą ataskaitą parengia iki 2016 m. sausio 1 d. ir joje nurodo visus šiuos duomenis:
a)
informaciją apie visus iki 2015 m. birželio 21 d. suteiktus ir neatšauktus kredito reitingus ir reitingų perspektyvas, nurodytus 8 ir 9 straipsniuose;
b)
informaciją apie visus nuo 2015 m. birželio 21 d. iki 2015 m. gruodžio 31 d. suteiktus kredito reitingus ir reitingų perspektyvas, nurodytus 8 ir 9 straipsniuose.
2. Nuo 2015 m. birželio 21 d. iki 2015 m. gruodžio 31 d. registruotos arba sertifikuotos kredito reitingų agentūros šio reglamento laikosi nuo 2016 m. sausio 1 d. Pirmojoje savo ataskaitoje pagal 8 ir 9 straipsnius jos pateikia visus kredito reitingus ir reitingų perspektyvas, suteiktus nuo jų registravimo arba sertifikavimo datos.
3. Po 2016 m. sausio 1 d. registruotos arba sertifikuotos kredito reitingų agentūros šio reglamento reikalavimus ima vykdyti per tris mėnesius nuo registravimo arba sertifikavimo datos. Pirmojoje savo ataskaitoje pagal 8 ir 9 straipsnius jos pateikia visus kredito reitingus ir reitingų perspektyvas, suteiktus nuo jų registravimo arba sertifikavimo datos.
4. Be 2 ir 3 dalyse nurodytos pirmosios ataskaitos, po 2015 m. birželio 21 d. sertifikuota kredito reitingų agentūra taip pat pateikia pagal Reglamento (EB) Nr. 1060/2009 11 straipsnio 2 dalį ir I priedo E skirsnio II dalies 1 punktą savo ankstesnius veiklos rezultatus, apimančius bent dešimt metų iki jų sertifikavimo datos arba - tais atvejais, kai jos pradėjo reitingavimo veiklą mažiau nei prieš dešimt metų iki agentūros sertifikavimo - apimančius laikotarpį nuo reitingavimo veiklos pradžios. Sertifikuotos kredito reitingų agentūros nėra įpareigojamos teikti visų šių duomenų ar jų dalies, jei jos gali įrodyti, kad, atsižvelgiant į jų dydį ir sudėtingumą, toks reikalavimas neproporcingas.
12 straipsnis
Duomenų sandara
1. Kredito reitingų agentūros pateikia EVPRI kokybinių duomenų ataskaitas, kurių forma nurodyta I priedo 1 dalies lentelėse, kartu su pirmąja reitingų duomenų ataskaita pagal 11 straipsnį. Apie visus šių kokybinių duomenų pokyčius nedelsiant pranešama EVPRI sistemai, kad duomenys joje būtų atnaujinti, iki reitingų duomenys, kuriems įtaką daro šie pokyčiai, yra pateikiami EVPRI. Kai kredito reitingų agentūra teikia duomenis grupės vardu, kaip nurodyta 1 straipsnio 4 dalyje, Europos vertybinių popierių ir rinkų institucijai galima pateikti vieną kokybinių duomenų ataskaitų rinkinį.
2. Kredito reitingų agentūros teikia 8, 9 ir 11 straipsniuose nurodytų reitingų duomenų ataskaitas I priedo 2 dalies lentelėse nustatyta forma.
13 straipsnis
Informacijos teikimo procedūros
1. Kredito reitingų agentūros teikia 12 straipsnyje nurodytas kokybinių duomenų ataskaitas ir reitingų duomenų ataskaitas pagal EVPRI pateiktas technines instrukcijas naudodamosi EVPRI ataskaitų teikimo sistema.
2. Kredito reitingų agentūros EVPRI išsiųstas ir jos gautas rinkmenas elektronine forma saugo bent penkerius metus. Šios rinkmenos paprašius pateikiamos EVPRI.
3. Jei kredito reitingų agentūra praneštuose duomenyse aptinka faktinių klaidų, ji be reikalo nedelsdama pataiso atitinkamus duomenis pagal EVPRI pateiktas technines instrukcijas.
14 straipsnis
Panaikinimas ir pereinamojo laikotarpio nuostatos
1. Panaikinami ir nuo 2016 m. sausio 1 d. netaikomi šie reglamentai:
a)
Deleguotasis reglamentas (ES) Nr. 446/2012;
b)
Deleguotasis reglamentas (ES) Nr. 448/2012.
2. Nuorodos į 1 dalyje nurodytus reglamentus laikomos nuorodomis į šį reglamentą ir skaitomos pagal II priede pateiktą atitikmenų lentelę.
3. Pagal 1 dalyje nurodytus reglamentus iki 2016 m. sausio 1 d. Europos vertybinių popierių ir rinkų institucijai pateikti duomenys laikomi pateiktais pagal šį reglamentą ir yra toliau naudojami EVPRI pagal Reglamento (EB) Nr. 1060/2009 11 straipsnio 2 dalį, 21 straipsnio 4 dalies e punktą ir I priedo E skirsnio II dalies 1 punktą.
15 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2015 m. birželio 21 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugsėjo 30 d.

Labels: 2
4
10
12
15